سون قرار
ائلیار پولاد
سحرین حزین مئهی اونلارین گؤزلریندهکی گئجهدن قالان یوخونو قاچیریردی. ایشه رغبتله باشلامیشدیلار. اوستالاری یوبانسادا اونلار اؤز ایشلرینین عؤهدهسیندن گلمهیی یئترینجه باجاریردیلار. گونش یاواش-یاواش بویلانیر و بوتون جانلی و جانسیزلارا ایشیق و حرارت باغیشلاییردی.
او، پلان خریطهسینی ایش میزینین اوستونه سرهرهک، دؤرد بوجاغینا آرماتور تیکهسی قویدو کی یئل آپارماسین. اؤلچولری پلاندان اوخویوب مترین اوجونو کؤمکچیسینه اوزاداراق اؤلچولری آرماتورون اوزرینده آغ گجله نشانلاییردی. او بیری کؤمکچیده آرماتور کسن قایچینی ایشه سالاراق نشان وورولان یئردن کسیردی. اؤلچولر کسیلیب قورتاردی. اوستالاری هله گلمهمیشدی.
اؤلچویله کسیلن آرماتورلاری پلاندا چکیلن طرحه اویغون اییب بیر کناردا سیرایلا دوزوردولر. گونش بویلاندیقجا ایستیدن بدنلرینه تر گلیردی. تردن بویون بوغازلاری مونجوق-مونجوق اولموشدو. او، کؤمکچیلره اوز توتاراق “بیرآز اللی ترپهنین. بو گون آرماتورلاری توخویوب، قالیبلریده باغلامالییق. نسه دونن آخشام اوستو اوستانین حالی هئچ یاخشی دئییلدی. بو گوندهکی یوبانیر. اوستا گلینجه ایشی قورتارمالییق.” دئییب، الیندهکیF آچاری ایشه سالدی.
اوزاقدان ماشین سسی گلدی. اونلارین ظنیجه اوستا گلیردی. ماشین یئتشن کیمی اونلار سهولرینی آنلادیلار. باش مهندیس ماشیندان دوشوب اونلارا یاخینلاشدی. حال- احوال توتاندان سونرا اونا اوز توتاراق “سنینله صؤحبتیم وار. بیرآز بورادان اوزاقلاشاق” دئدی. او یولداشلارینین اوزونه باخاراق گولر اوزله “باغیشلایین ، منیم بونلارلا هئچ گیزلی صؤحبتیم یوخدور. ایر سیزه امکان یوخدورسا من حاضیر” دئییب گؤزنو باش مهندیسه تیکدی. باش مهندیس اللرینی اووشدوراراق ” اوندا قوی بونلاردا بیلسین. دونن من اوستانی ایشدن آزاد ائتدیم. بو گوندن اعتبارن سن باش اوستا تعیین اولورسان. ناهار فاصیلهسینده اوتاغیما گل بو بارهده اطرافلی دانیشیب، قطعی قرار امضالایاق”.
اونون آلین و بویون بوغازینی تر باسمیشدی. بوینوندان آسلادیغی دسمالین اوجون الینه آلیب آلین و بویون بوغازینین ترینی سیلرهک ” یوخ جناب مهندیس من اوستاما آغ اولوب اونون یئرینی توتا بیلمرهم ” دئیه الیندهکی آچاری کسیلمیش آرماتورلارین ایچینه تولازلاییب، کؤمکچیلره ” ایش تعطیل اولور” دئییب محکم آددیملارلا اوزاقلاشدی.
باش مهندیس یئرینده دایاناراق اونون مؤحکم و ایرادهلی آددیملارلا اوزاقلاشماغین سئیر ائدهرهک دیل آلتی اوزو ائشیده بیلهجک حدده پیچیلدادی” گؤرونور او حاخلیدیر. بلکه من سهو ائتمیشم”.
الیندهکی جیب تلفونون یاندیریب، دویمهلری ایشه سالاراق ” اوستا، اولان اولوب- کئچن کئچیب. موطلق ایش باشیندا اولمالیسان. حورمتله: باش مهندیس” مساژینی اوستانین تلفون نمره سینه یوللادی…….
۱۱/۳/۹۴
snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk